שרון טייכר

שרון טייכר (נולד ב-17 בדצמבר 1971) הוא שחקן, תסריטאי, קומיקאי, שדרן רדיו ומגיש טלוויזיה ישראלי.

ביוגרפיה 
טייכר למד בנעוריו בתיכון "אורט" בחולון עד כיתה י"ג, טרם גיוסו לצה"ל.

את דרכו בענף התקשורת החל טייכר ב"רדיו ללא הפסקה", בתוכנית היומית "היום ונורא", ואחר כך עבר לתחנת "רדיוס", להגשת התוכנית היומית "אין ברירה".

בשנים 1993-1997 הגיש פינה קבועה בתוכנית הטלוויזיה "זומביט" .

הגיש את תוכנית הרדיו "ציפורי לילה מנקרות" בגלי צה"ל יחד עם חיים אתגר ולאחר מכן עם ערן זרחוביץ', שהפך לשותפו הבולט. ב-1 ביולי 2007 עבר לשדר עם זרחוביץ' ברדיו תל אביב את "תוכנית הערב" (שלאחר מכן שונה שמה ל"טייכר וזרחוביץ'"), תוכנית הומור ומערכונים והמציא את הלהיט טוסטר משולשים, לאחר ששי ודרור עברו לרדיו ללא הפסקה. בשנת 2009 כתבו והגישו השניים את תוכנית הטלוויזיה "שינויים בלוח השידורים" בערוץ 10 שהתבססה על קודמתה ברדיו. החל מיוני 2010 שידר הצמד תוכנית צהריים שבועית בשם "חותרים למגע" בגלי צה"ל, עד לינואר 2015. החל מקיץ 2015 חזרו השניים לשדר את תוכנית הערב ברדיו תל אביב בימים ראשון עד רביעי בין השעות 17:00 עד 18:00 בערב, והחל מספטמבר 2016 בין השעות 16:00 עד18:00.

טייכר הגיש את תוכנית הלייט-נייט "עכברי לילה" בערוץ 2 והופיע בתוכנית הטלוויזיה "של מי השורה הזאת?". ב-2010 הגיש ביחד עם ערן זרחוביץ' את התוכנית "היכל התהילה" בערוץ ביפ. שיחק בתפקיד אורח בעונה החמישית של "הפיג'מות" ובסדרה "15 דקות" המשודרת ב-YES. כמו כן דיבב דמויות שונות בסדרת האנימציה דיג'ימון ובסרט דיג'ימון, בו דיבב את דייוויס ואת גילמון.

כתסריטאי נמנה עם כותבי התוכניות "משחק מכור", "הלילה עם ליאור שליין", "מצב האומה" ו"ארץ נהדרת", תוכנית בה הוא משתתף לעיתים כשחקן אורח. גילם תפקידים קטנים ב"הלילה עם ליאור שליין", "ארץ נהדרת" ו"האחיות המוצלחות שלי". ב-2021 החל להנחות את תוכנית האירוח "האולפן שלי בנץ" בכאן חינוכית, בה התארחו שחקני הסדרה "האחיין שלי בנץ". טייכר גילם את דמותו של גרי, מנהל בית ספר "נקניקי גולדה".

משנת 2010 הוא מרצה לתקשורת ורדיו במסלול הבינלאומי לתקשורת באוניברסיטת רייכמן ומשנת 2012 מלמד תקשורת ורדיו באוניברסיטת אריאל בשומרון.

חיים אישיים 
באוגוסט 2017 התארס טייכר עם מיכל כרמי, שחקנית ומעצבת פנים. ב-25 במאי 2018 נישאו בטקס חתונה אזרחית אותו ערך גידי גוב. לשניים בת אחת, והם מתגוררים בתל אביב.

קישורים חיצוניים 

 
 תוכניות "חותרים למגע", באתר iCast

הערות שוליים 

שדרני רדיו ישראלים
בדרנים ישראלים
מדבבים ישראלים
מגישי ציפורי לילה
תסריטאי טלוויזיה ישראלים
בוגרי תיכון אורט חולון
סגל גלי צה"ל
סגל המרכז הבינתחומי הרצליה
סגל אוניברסיטת רייכמן
סגל אוניברסיטת אריאל בשומרון: בית ספר לתקשורת
ארץ נהדרת: אישים
ישראלים שנולדו ב-1971